ເຈົ້າ​ໜ້າ​ທີ່​ສືບ​ສວນ ກ່າວ​ວ່າ ສ​ປ​ຊ ແລະ ປະ​ຊາ​ຄົມ​ສາ​ກົນ ບໍ່​ໄດ້​ລົງ​ໂທດ ມຽນ​ມາ ໃນ​ການ​ກໍ່​ ອາ​ຊະ​ຍາ​ກຳ ຕໍ່​ຊາວ​ໂຣ​ຮິງຢ​າ 
ທ່ານ​ນາງ​ແຢງ​ກີ ລີ ຜູ້​ສືບ​ສວນ​ພິ​ເສດ ສ​ປ​ຊ ກ່າວ​ວ່າ ປະ​ຊາ​ຄົມ​ສາ​ກົນ ບໍ່​ໄດ້​ລົງ​ໂທດ​ປະ​ເທດ​ມຽນ​ມາ ໃນ​ການ​ກໍ່​ອາ​ຊະ​ຍາ​ກຳ ຕໍ່​ຊາວ​ມຸ​ສ​ລິມ​ໂຣ​ຮິງ​ຢາ.
ເຈົ້າໜ້າທີ່ສືບສວນຂອງອົງການສະຫະປະຊາຊາດ ກ່າວວ່າ ສະຫະປະຊາ ຊາດແລະປະຊາຄົມສາກົນ ບໍ່ສາມາດເຮັດໃຫ້ລັດຖະບານມຽນມາ ເປັນຜູ້ຮັບຜິດຊອບ ຕໍ່ການປະຫັດປະຫານແລະການກົດຂີ່ ຕໍ່ພວກຊົນກຸ່ມນ້ອຍມຸສລິມຊາວໂຣຮິງຢາມາໄດ້ຫຼາຍທົດສະວັດແລ້ວ ລາຍງານຂອງເຈົ້າໜ້າທີ່ສືບສວນພິເສດກ່ຽວກັບສະຖານະການດ້ານສິດທິມະນຸດໃນປະເທດມຽນມາ ໄດ້ຖືກຍົກຂຶ້ນມາປຶກສາຫາລື ທີ່ກອງປະຊຸມສະພາສິດທິມະນຸດ ສະຫະປະຊາຊາດ Lisa Schlein ມີລາຍກ່ຽວກັບເລື້ອງນີ້ ຈາກນະຄອນເຈນີວາ ຊຶ່ງໄພສານຈະນຳເອົາລາຍລະອຽດ ມາສະເໜີທ່ານ ໃນອັນດັບຕໍ່ໄປ ມີອົບພະຍົບຊາວໂຣຮິງຢາຫຼາຍກວ່າ 1 ລ້ານຄົນ ໄດ້ພາກັນຫຼັ່ງໄຫລເຂົ້າໄປໃນເຂດເມືອງ Cox’s Bazar ຂອງບັງກລາແດັສເພື່ອຫຼົບໜີຄວາມຮຸນແຮງ ການປະຫັດປະຫານ ແລະຄວາມຕາຍ ຢູ່ໃນມຽນມາ ເຈົ້າໜ້າທີ່ສືບສວນ ຂອງອົງການສະຫະປະຊາຊາດ ທ່ານນາງແຢງກີ ລີ ກ່າວວ່າ ທ່ານນາງມີຄວາມເປັນຫ່ວງຢ້ານວ່າ ປະຊາຄົມສາກົນ ຈະມອງຂ້າມ ສະຖານະການຂອງພວກເຂົາເຈົ້າ ຊຶ່ງທ່ານນາງກ່າວຕື່ມວ່າ: ໃນປີກາຍນີ້ ມຽນມາໄດ້ສ້າງຕັ້ງຄະນະກຳມາທິການສືບສວນອິດສະຫຼະຂຶ້ນເພື່ອ ສອບສວນເບິ່ງການກ່າວຫາ ກ່ຽວກັບການລະເມີດສິດທິມະນຸດ ໃນລັດຣາໄຄນ໌ ບ່ອນທີ່ພວກທະຫານໄດ້ທຳການປາບປາມຊາວມຸສລິມໂຣຮິງຢາຢ່າງໂຫດຮ້າຍປ່າເຖື່ອນເມື່ອສອງປີກ່ອນ ທ່ານນາງແຢງກີ ລີ ກ່າວວ່າ ຄະນະກຳມາທິການທີ່ວ່ານີ້ ບໍ່ໄດ້ສະແດງຄວາມສາມາດໃຫ້ເຫັນ ໃນການນຳເອົາຄວາມເປັນທຳ ມາໃຫ້ພວກເຄາະຮ້າຍ ທ່ານນາງແຢງກີ ລີ ເວົ້າວ່າ ຄວາມຮັບຜິດຊອບຕໍ່ຊາວໂຣຮິງຢາບໍ່ສາມາດທີ່ຈະບັນ ລຸໄດ້ ໂດຍເວທີພາຍໃນປະເທດ ທ່ານນາງກ່າວກ່ຽວກັບເລື້ອງນີ້ວ່າ: ສະພາສິດທິມະນຸດໄດ້ແຕ່ງຕັ້ງຄະນະສືບສວນໃນເດືອນກັນຍາປີກາຍນີ້ເພື່ອເກັບກຳແລະວິເຄາະຫຼັກຖານ ກ່ຽວກັບການກໍ່ອາຊະຍາກຳທີ່ຮ້າຍແຮງ ແລະການລະເມີດສິດທິມະນຸດ ຢູ່ໃນມຽນມາ ນັບແຕ່ປີ 2011 ເປັນຕົ້ນມາ ເອກອັກຄະລັດຖະທູດຂອງມຽນມາປະຈຳອົງການສະຫະປະຊາຊາດທີ່ນະຄອນເຈນີວາ ທ່ານ Kyaw Moe Tun ກ່າວວ່າ ການກ່າວຫາ ຂອງເຈົ້າໜ້າທີ່ສືບສວນພິເສດແມ່ນສ້າງຄວາມເສື່ອມເສຍ ແລະໃຫ້ຜົນໃນທາງກົງກັນຂ້າມ ກັບທີ່ຕ້ອງການ ເອກອັກຄະລັດຖະທູດມຽນມາ ຮຽກຮ້ອງໃຫ້ ສະພາສິດທິມະນຸດ ປົດທ່ານນາງ ແຢງກີ ລີ ອອກຈາກຕຳແໜ່ງຜູ້ສືບສວນພິເສດ ແລະແຕ່ງຕັ້ງບຸກຄົນອື່ນທີ່ທ່ານກ່າວວ່າເໝາະສົມກວ່ານີ້ເພື່ອເຂົ້າກຳຕຳແໜ່ງດັ່ງກ່າວ ເອກອັກຄະລັດຖະທູດຂອງມຽນມາເວົ້າວ່າ ແທນທີ່ຈະລະບຸຊື່ແລະສ້າງຄວາມອັບອາຍໃຫ້ແກ່ປະເທດຂອງທ່ານ ອີງຕາມການກ່າວຫາທີ່ບໍ່ມີພື້ນຖານແລ້ວ ສະພາສິດທິມະນຸດ ຄວນເຮັດວຽກຮ່ວມກັບມຽນມາໃນວິທີທາງແບບສ້າງສັນ ເພື່ອຊອກຫາການແກ້ໄຂທີ່ຖາວອນ